Source: https://legestart.ro/ccr-prevederi-neconstitutionale-referitoare-la-revizuirea-hotararilor-judecatoresti-definitive/
Timestamp: 2020-07-13 07:44:36+00:00

Document:
CCR : Prevederi neconstituționale referitoare la revizuirea hotărârilor judecătorești definitive
Acasă Juridic CCR : Prevederi neconstituționale referitoare la revizuirea hotărârilor judecătorești definitive
Potrivit unui comunicat de presă de pe site-ul oficial al Curţii Constituţionale – CCR, în data de 3 martie 2016, Curtea Constituţională (CCR) a luat o nouă decizie (Decizia nr. 126/2016) privind neconstituționalitatea unui articol din Codul de procedură penală.
Astfel, în data menţionată “Curtea Constituţională, cu majoritate de voturi, a admis excepţia de neconstituţionalitate și a constatat că soluția legislativă cuprinsă în art.453 alin.(1) lit.f) din Codul de procedură penală, care nu limitează cazul de revizuire la cauza în care a fost invocată excepția de neconstituționalitate, este neconstituțională”.
Menționăm faptul că art.453 alin.(1) lit.f) din Codul de procedură penală, are următorul conținut:
„Revizuirea hotărârilor judecătoreşti definitive, cu privire la latura penală, poate fi cerută când: […] f) hotărârea s-a întemeiat pe o prevedere legală ce a fost declarată neconstituţională după ce hotărârea a devenit definitivă, în situaţia în care consecinţele încălcării dispoziţiei constituţionale continuă să se producă şi nu pot fi remediate decât prin revizuirea hotărârii pronunţate.“
Decizia este definitivă și general obligatorie și se comunică celor două Camere ale Parlamentului, Guvernului şi instanței care a sesizat CCR, respectiv Curtea de Apel Suceava – Secția penală și pentru cauze cu minori.
CCR a reținut că în ceea ce privește cauzele soluționate până la data publicării deciziei CCR în Monitorul Oficial al României, Partea I, prin care s-a constatat neconstituţionalitatea unei dispoziţii dintr-o lege sau o ordonanță a Guvernului și în care nu a fost dispusă sesizarea CCR cu o excepție de neconstituţionalitate având acelaşi obiect, acestea reprezintă facta praeterita, de vreme ce cauzele au fost definitiv și irevocabil soluționate. CCR a reținut că din momentul introducerii cererii în instanță și până la soluționarea definitivă a cauzei, norma incidentă a beneficiat de prezumția de constituționalitate, care nu a fost răsturnată decât ulterior pronunțării hotărârii prin care s-a tranșat în mod definitiv litigiul şi care a dobândit autoritate de lucru judecat. Prin urmare, CCR a constatat că incidența deciziei de admitere pronunţată de instanța de contencios constituțional într-o atare cauză ar echivala cu atribuirea unor efecte ex tunc (pentru trecut) actului jurisdicțional al CCR, cu încălcarea dispozițiilor art.147 alin.(4) din Legea fundamentală (Constitutie), și ar nega, în mod nepermis, autoritatea de lucru judecat care este atașată hotărârilor judecătorești definitive.
CCR a constatat însă că, în reglementarea cazului de revizuire examinat, reglementat de art.453 alin.(1) lit.f) din Codul de procedură penală, deși intenția legiuitorului a fost de a da eficiență controlului de constituționalitate, posibilitatea de a beneficia de efectele deciziei de admitere a CCR este necesar a fi circumscrisă sferei persoanelor care au declanșat acest control, anterior momentului publicării deciziei, în condițiile prevăzute de lege. În speță, CCR a constatat că motivul substanțial și imperios care justifică derogarea de la principiul autorității de lucru judecat îl constituie decizia de admitere a excepției de neconstituționalitate, pronunțată de instanța de contencios constituțional.
În fine mai menționăm și faptul că argumentele reţinute în motivarea soluţiei pronunţată de Plenul CCR în data de 3 martie 2016 sunt deja prezentate în cuprinsul Deciziei nr. 126/2016 postată pe site-ul oficial al CCR și că decizia respectivă a fost publicată în Monitorul Oficial al României, Partea I nr. 185/11.03.2016.
Ce efecte produce Decizia nr. 126/2016 mai sus amintită?
În condiţiile declarării ca neconstituţionale a prevederilor art.453 alin.(1) lit.f) din Codul de procedură penală, se impune şi constatarea efectelor deciziei CCR în urma admiterii respectivei excepţii de neconstituţionalitate.
Articolul precedentRăspunderea disciplinară în cazul personalului din serviciile de probațiune
Articolul următorMonitorul Oficial nr. 198, 199, 200 şi 201 din 17 martie 2016: acte normative incluse

References: CCR 

CCR 
 CCR 
 CCR 
 CCR 
 CCR 

CCR 
 CCR 
 CCR 
 CCR 
 CCR 
 CCR